**Latvijas Basketbola savienības prezidenta Valda Voina**

**Pārskats**

**LBS biedru sapulcē 2017. gada 26. novembrī**

2017. gads Latvijas basketbolam dāvājis spilgtas emocijas.

Atjauninātā sieviešu valstsvienība galvenā trenera Mārtiņa Zībarta vadībā pirmo reizi vēsturē izcīnīja ceļazīmi uz Pasaules kausa izcīņu un Latvija ieguva tiesības 2019. gadā piedalīties Eiropas sieviešu čempionāta rīkošanā.

Nepilnu mēnesi pēc 3pret3 basketbola oficiālas iekļaušanas 2020. gada olimpisko spēļu programmā Latvijas 3pret3 basketbolisti Nauris Miezis, Agnis Čavars, Edgars Krūmiņš un Kārlis Lasmanis izcīnīja Eiropas čempionu titulu un pēc tam veiksmīgi startēja FIBA Pasaules tūres turnīros, sezonas beigās Latvijai nodrošinot augsto 4. pozīciju FIBA rangu tabulā.

U16 meiteņu izlase trenera Kaspara Mājenieka vadībā izcīnīja 4. vietu Eiropas čempionātā un nākamvasar Latvija meiteņu konkurencē jau trešo gadu pēc kārtas būs pārstāvēta Pasaules kausa izcīņā.

Latvijas vīriešu valstsvienība galvenā trenera Ainara Bagatska vadībā Eiropas čempionātā sasniedza labāko rezultātu kopš neatkarības atjaunošanas. Kristapa Porziņģa, Jāņa Strēlnieka un citu Latvijas labāko basketbolistu atraktīvais spēles stils ieguva līdzjutēju simpātijas ne tikai Latvijā – arī visā pasaulē.

Mūsu labākās klubu komandas “TTT Rīga”, “VEF Rīga” un basketbola klubs “Ventspils” sasniedza savus mērķus starptautiskajos turnīros.

Uz Latvijas Universitātes komandas bāzes veidotā studentu izlase izcīnīja trešo vietu pasaules Universiādē.

Mūsu seniori godam pārstāvēja Latviju pasaules maksibasketbola čempionātā.

Jaunais tiesnesis Mārtiņš Kozlovskis sasniedza neoficiālu Eiropas rekordu, vienā vasarā strādādams četros Eiropas čempionātos.

Valdis Valters kļuvis par otro Latvijas basketbola pārstāvi ko FIBA iekļāvusi savā Goda zālē.

Tie ir sasniegumi, kas basketbolu izceļ citu sporta spēļu vidū. Pozitīvās ziņas pievērš mūsu sporta veidam bērnu un viņu vecāku uzmanību, palīdzot nokomplektēt mācību un treniņu grupas sporta skolās. Labās vēstis nostiprina basketbola pozīcijas pašvaldībās un konkurences cīņā par privāto līdzekļu piesaisti. Starptautiskajā arēnā sasniegtie rezultāti tiek ņemti vērā, starp sporta veidiem sadalot valsts finansējumu, ko izmantojam nākamo izlašu programmu realizēšanai.

Modernajā pasaulē nepietiek sasniegt labus rezultātus – jāprot par tiem pastāstīt, lai nepaliktu sportiski mazāk veiksmīgu, toties saliedētāku un skaļāku konkurentu ēnā. Tāpēc aicinu visu basketbola sabiedrību novērtēt sasniegto un vismaz divreiz padomāt, pirms publiskajā telpā noniecināt kolēģu veikumu.

Vienlaikus kategoriski noraidu aizdomas un pat apgalvojumus, ka sezonas bilance būtu radījusi pašapmierinātību Basketbola savienības vadībā. Ka neredzam problēmas un iespējas, kas pagaidām netiek pilnībā izmantotas.

U20 un U18 puišu izlašu neveiksmes Eiropas čempionātos asi izgaismoja problēmas jaunatnes sistēmā. Vairāku OlyBet Latvijas Basketbola līgas klubu finansiālās grūtības un ar tām saistītais sportiskā līmeņa kritums iezīmējis jaunus izaicinājumus šajā basketbola piramīdas daļā. Spilgtu zvaigžņu parādīšanās vīriešu basketbolā pavērusi iespējas cīnīties par visaugstākajām vietām lielajos starptautiskajos turnīros, izvirzot daudz augstāka līmeņa prasības komandas organizācijai un vadībai.

Tās ir nopietnas problēmas, kurām nav vienkāršu risinājumu.

Pēc divu jaunatnes izlašu pēdējām vietām Eiropas jauniešu čempionātos publiskajā telpā uzmanības centrā nokļuva dažu spēlētāju atteikumi spēlēt izlasēs. Taču tas bija tikai viens problēmas aspekts, turklāt ar apzināti vai neapzināti, bet stipri pārspīlētu nozīmi. Tieši otrādi – iepriekšējos gados aiz spilgtu talantu spēkiem sasniegtajiem labajiem rezultātiem acīmredzot neesam pievērsuši pienācīgu uzmanību sistēmiskām problēmām un to risināšanai. Piemēram, lielas izlašu kandidātu daļas nepietiekama individuāla meistarība un fiziskā sagatavotība, par ko regulāri signalizē izlašu treneri.

Vairākus gadus jaunatnes izlašu rezultātus pozitīvi ietekmēja Basketbola akadēmijas projekts, ko LBS nodrošināja sadarbībā ar privātu atbalstītāju. Nav nejaušība, ka šosezon neveiksmi piedzīvoja 1997. gadā dzimušo spēlētāju komanda – pirmais gadugājums, kam akadēmija nebija pieejama atbalstītāja trūkuma dēļ. Apzinoties ka privātais finansējums jauniešu sportā nevar nodrošināt stabilu sistēmas darbību, Basketbola savienības vadība regulāri aktualizē jautājumu par valsts apmaksāta basketbolistu internāta atjaunošanu. Solis šajā virzienā ir arī Basketbola mājas projekts. Pozitīva valdības lēmuma pagaidām nav, tāpēc turpināsim darbu, lai panāktu risinājumu.

Jaunatnes sistēmā notiekošo LBS var ietekmēt ar rīcībā esošiem instrumentiem – pārdomātu sacensību sistēmu un veicinot treneru izglītību. Jaunatnes līgas vecākajās grupās cenšamies ierobežot spēles, kuras drīzāk degradē nekā veicina meistarības attīstību, savukārt jaunākajās cenšamies nodrošināt pēc iespējas plašāku bērnu iesaisti un motivēt trenerus vispusīgi attīstīt audzēkņu spējas, nevis izmantot akcelerātu priekšrocības. Esam atbalstījuši treneru līdzdalību starptautiskajās apmācības programmās un rīkojam seminārus tepat Latvijā. Jaunatnes līgas jaunais enerģiskais direktors Kasaprs Cipruss apņēmies treneru izglītošanai pievērst īpašu uzmanību, tā ka iespējas būs. Ceram, būs arī atsaucība. Un sadarbība, katru jauninājumu izvērtējot ne tikai no personīgā vai savas sporta skolas izdevīguma, bet arī Latvijas basketbola kopīgo interešu viedokļa.

Sadarbība nepieciešama arī klubu saimniecības nostiprināšanā. Pagājusī vasara parādīja, gan mūsu klubu trauslumu, gan arī dzīvotspēju. Aktīvi iesaistoties sarunās ar pašvaldību vadītājiem un privātajiem atbalstītājiem izdevās panākt Jēkabpils un Jūrmalas klubu palikšanu OlyBet LBL apritē, savukārt no jebkādiem kontaktiem izvairīgais Barons kvartāls sarāva visas saites ar Latvijas basketbola sabiedrību. Aicinu, no šiem notikumiem mācīties un jebkādu problēmu gadījumā laikus signalizēt LBS vadībai, lai kopīgi meklētu risinājumus. Neesam brīnumdari, kas atrisinās visas grūtības, taču dialogs allaž ir auglīgāks par norobežošanos.

Tāds pozitīvas sadarbības piemērs šogad, manuprāt, bija kopdarbs ar Ghetto Games, kas noorganzēja kvalitatīvu Latvijas čemponātu 3x3 basketbolā. Spēku apvienošana nopietni veicināja Latvijas pozīciju nostiprināšanos FIBA rangu tabulā, paverot reālas izredzes Latvijas izlasei startēt Tokijas olimpiskajās spēlēs.

Uz spēlēšanu Tokijā nopietni pretendē arī abas valstsvienības. Par sieviešu komandas potenciālu pirms dažiem gadiem bija pamatotas bažas. Tomēr sasniegtie rezultāti apliecinājuši, ka LBS valde pieņēma pareizu lēmumu galvenā trenera amatu uzticot Mārtiņam Zībartam. Izcīnītā ceļazīme uz Pasaules kausa izcīņu ir lielisks panākums, kas gūts, prasmīgi izmantojot spēlētāju potenciālu. Cerams, tas tuvākajā laikā pieaugs, valstsvienībā ienākot jaunatnes izlašu līderēm. Gan tām, kuras mācās un spēlē ASV augstskolās, gan tām, kuras rūdās “TTT Rīga” un Liepājas sieviešu basketbola sistēmās.

Vīriešu izlases starts Eiropas čempionātā tika un tiek vērtēta nevienozīmīgāk. No vienas puses – piecas uzvaras septiņās spēlēs un 5. vieta, kas ieņemta saskaņā ar FIBA noteikumiem, nevis uzdāvināta. No otras puses – ceturtdaļfinālā no uzvaras pār nākamajiem čempioniem šķīra tikai daži punkti. Bet, kā saka nopelniem bagātie speciālisti, zaudējumā ar dažu punktu starpību vienmēr ir trenera vaina. Droši vien varēja būt vēl labāk. Tomēr, atšķirībā no “ekspertiem”, kuri paši ne dienu nav strādājuši kā treneri, neuzskatu sevi par tādu speciālistu, lai komentētu trenera Bagatska profesionālās darbības sīkākās nianses. Tas ir LBS Treneru komisijas kompetencē. Bet, noslēdzoties trenera Bagatska 8 gadu darba ciklam valstsvienības priekšgalā, vēlos viņam vēlreiz pateikties par paveikto, šajā laikā komandu no 22. vietas Eiropā paceļot līdz piektajai pozīcijai. Un īpaši par darbos demonstrēto patriotismu, pienākumus valstsvienībā saskaņojot ar karjeras attīstību klubos, turklāt paverot jaunas iespējas arī latviešu spēlētājiem un kolēģiem treneriem.

Domājot par Bagatska pēcteci, principiāli neizskatījām iespēju piesaistīt ārzemju treneri. Šai ziņā Basketbola savienībai jau ir pieredze un tā nav bijusi pozitīva. Vairāku Latvijas treneru kandidatūras atkrita, jo no viņu klubiem nāca nepārprotami signāli, ka amatus savienot nevarēs. Par labu trenerim Vecvagaram runāja viņa līdzšinējais darbs valstsvienībā un jaunatnes izlasēs. Diemžēl viņa debiju apgrūtinājis FIBA un Eirolīgas konflikts, taču gan LBS vadība, gan pats treneris labi apzinās, ka mērķis nemainās – jākvalificējas Pasaules kausa izcīņai. Secinājumus izdarīsim pēc rezultātiem.

Pirms nepilniem diviem gadiem, pretendējot uz LBS prezidenta otro termiņu, izvirzīju trīs galvenās prioritātes.

Esmu priecīgs, ka šosezon izdevies spert soli uz priekšu sieviešu basketbola sistēmas attīstībā, palielinot Latvijas – Igaunijas līgā spēlējošo komandu skaitu līdz 10. Šajā skaitā ir LBS organizētās U16 un U17 izlases, kurās vērtīgu spēļu praksi iegūst talantīgās jaunietes. Esmu priecīgs, ka izdevies panākt Daugavpils sieviešu komandas atgriešanos augstākajā sabiedrībā un iesaistīt Saldus vienību.

Par situāciju jauno basketbolistu sagatavošanas sistēmā un nepieciešamajiem uzlabojumiem jau runāju iepriekš un šai ziņā darāmā vēl daudz.

Basketbola "mājas" celtniecībā Rīgā esam tikuši līdz projekta skicei un risinām sarunas ar valsti, Rīgas pilsētu un iespējamiem privātajiem investoriem par finansējumu. Šobrīd esmu piesardzīgs optimists.

Un nobeigumā vēlreiz par sadarbību un komunikāciju.L

Dzīvojam ekspertu laikmetā, kad katram ir savs viedoklis par visu, tai skaitā basketbolu. Kategoriska neiecietība pret citu uzskatiem un, jo īpaši, kļūdām latviešiem ir raksturīga un mēs, basketbola sabiedrība, šai ziņā ir tipisks piemērs. Turklāt sports ir konkurence, un, kur konkurence, tur neizbēgami būs strīdi, domstarpības un konflikti.

Basketbola savienības vadībai bieži ir nepateicīgā misija meklēt komromisus starp vairākām konfrontējošām vai sliktākajā gadījumā, karojošām pusēm. Kā zināms, labākais kompromiss ir rezultāts, kas īsti neapmierina nevienu. Tāpēc neizbēgami bija, ir un būs kritika. Gan pamatota, gan nepamatota. Tomēr ir milzīga atšķirība starp konstruktīvu kritiku un centieniem strīdos meklēt patiesību no vienas puses un savu uzskatu uzpiešanu – vai nu nespējot ieklausīties argumentos, kas nesaskan ar paša pārliecību vai arī mērķtiecīgi lobējot tikai savas intereses. Arī aizmirstot, ka basketbola cilvēku savstarpējie kašķi ir kā medus maize mūsu konkurentiem no citiem sporta veidiem un atbaida potenciālos atbalstītājus.

Ne es, kā LBS prezidents, ne manis aizcinātā valde, ne ģenerālskretārs Edgars Šneps, neesam perfekti un nekļūdīgi. Taču, nu jau septīto gadu vadot Basketbola savienību esmu centies būt atvērts dialogam ar visiem LBS biedriem un basketbola attīstībā ieinteresētajiem. Man basketbolā nav savu politisku vai finansiālu interešu – ir tikai vēlme palīdzēt meklēt labākos risinājums Latvijas basketbola ilgtermiņa interesēs. Tā esmu darbojies iepriekš un tā esmu gatavs strādāt turpmāk.

Nākamais gads basketbolā būs ļoti interesants. Atkal rīkosim Eiropas čempionātu – vasarā Liepājā, Ventspilī un Rīgā par medaļām cīnīsies U18 vecuma puiši. Gatavosimies pēc gada Rīgā uzņemt Eiropas sieviešu čempionāta dalībnieces. Vīriešu valstsvienība cīnīsies par ceļazīmi uz Pasaules kausa izcīņu, bet sievietes izmantos jau nopelnītās tiesības septemmbrī doties uz Kanāriju salām – nevis atpūsties, bet izmantot nopelnītās tiesības pirmo reizi vēsturē spēlēt Pasaules kausa izcīņā.

Strādāsim, lai pēc gada varētu atskatīties uz veiksmīgu sezonu, un būtu labāk sagatavoti nākamajiem izaicinājumiem.